D'acord amb les competències exclusives que té la Generalitat en matèria d'espectacles i activitats recreatives, es va aprovar la Llei 10/1990, de 15 de juny, sobre policia de l'espectacle, les activitats recreatives i els establiments públics.
La Llei esmentada té com a objectius, entre d'altres, defensar i garantir els drets i la seguretat del públic com a usuari i consumidor i preservar l'ordre públic en sentit estricte.
La citada Llei 10/1990, de 15 de juny, estableix que per realitzar un espectacle o exercir una activitat recreativa en un establiment de pública concurrència s'ha d'obtenir prèviament la llicència municipal específica.
A aquests efectes, l'article 6.3 preveu que els ajuntaments han de condicionar l'atorgament de la llicència al fet que la persona peticionària d'aquesta tingui concertat un contracte d'assegurances que cobreixi el risc de la responsabilitat civil, la quantia del qual s'ha de determinar per reglament.
Així mateix, l'article 8.4 estableix que no es pot autoritzar la instal·lació de cap estructura desmuntable destinada a espectacles si no s'acredita que la persona organitzadora de l'espectacle té concertat un contracte d'assegurances que cobreixi el risc de la responsabilitat civil i, els articles 9 i 10 en els seus apartats 3 disposen, respectivament, que per autoritzar espectacles en espais oberts i en la via pública cal el compliment del requisit establert a l'article 8 apartat 4 abans esmentat.
El normal desenvolupament dels espectacles i les activitats recreatives pot comportar un risc per a la seguretat de les persones, tant de les persones espectadores, usuàries i participants com de terceres persones alienes a aquestes activitats.
Per aquest motiu, les persones titulars i organitzadores han de tenir contractada una pòlissa d'assegurança que cobreixi el risc de la responsabilitat civil pels danys personals, materials i els perjudicis consecutius que se'ls hi pot ocasionar; aquestes pòlisses han de tenir unes condicions, requisits, cobertura i límits clars i adequats a la realitat actual.
D'altra banda, s'ha de tenir en compte que el lloc on es duen a terme els espectacles o les activitats recreatives pot ser molt divers per raó de les seves particularitats, pel que es fa necessari regular les quanties mínimes exigibles en virtut de l'aforament i de les diferents característiques del lloc, amb la finalitat d'aconseguir que les condicions i cobertures de les pòlisses siguin coherents i s'ajustin a la realitat, per evitar qualsevol problemàtica o incoherència que pugui sorgir en el moment de fer efectives les indemnitzacions corresponents.
Aquest Decret té com a objecte regular els requisits, condicions i quanties mínimes que han de tenir els corresponents contractes de les pòlisses d'assegurances de responsabilitat civil dels espectacles, activitats recreatives i establiments públics sotmesos a la Llei 10/1990, de 15 de juny, i concretats al Decret 239/1999, de 31 d'agost, pel qual s'aprova el catàleg dels espectacles, les activitats recreatives i els establiments públics sotmesos a la Llei esmentada.
Així mateix, es determinen els requisits i condicions que han de tenir les citades pòlisses i s'estableix, a la disposició transitòria d'aquest Decret, un termini per adequar les quanties de les pòlisses ja concertades.
D'altra banda, aquest Decret té com a finalitat garantir que les persones titulars dels establiments de pública concurrència i/o les persones organitzadores dels espectacles o activitats recreatives tinguin cobert el risc de la responsabilitat civil que els és imputable directament, solidàriament o subsidiàriament com a conseqüència de la gestió i explotació dels establiments i/o de la realització d'espectacles o d'activitats recreatives, de tal manera que cobreixi els danys personals, els materials i els perjudicis consecutius ocasionats a les persones usuàries d'un establiment o a les persones assistents a la celebració d'un espectacle o al desenvolupament d'una activitat recreativa i a les terceres persones i els seus béns, en els termes que estableix aquest Decret.
En compliment del Decret 200/1991, d'1 d'octubre, de creació del Consell Assessor d'Espectacles i Activitats Recreatives, aquest organisme de caràcter consultiu i d'assessorament, en data 17 de novembre de 2005, ha informat favorablement aquesta disposició reglamentària.
Per tot això, atès el que preveuen els articles 6.3, 8.4, 9.3, 10.3 i la disposició final primera de l'esmentada Llei 10/1990, de 15 de juny, d'acord amb el que disposen els articles 61 i 62 de la Llei 13/1989, de 14 de desembre, d'organització i procediment i règim jurídic de l'Administració de la Generalitat de Catalunya, d'acord amb el dictamen de la Comissió Jurídica Assessora, a proposta de la consellera d'Interior i amb la deliberació prèvia del Govern,
1.1 Aquest Decret té per objecte regular les quanties mínimes, els requisits i condicions que han de tenir els corresponents contractes de les pòlisses d'assegurances de responsabilitat civil dels espectacles, les activitats recreatives i els establiments públics sotmesos a la Llei 10/1990, de 15 de juny, sobre policia de l'espectacle, les activitats recreatives i els establiments públics.
1.2 La finalitat d'aquest Decret és garantir que les persones titulars dels establiments de pública concurrència i/o les persones organitzadores dels espectacles o activitats recreatives, de conformitat amb el que preveu la Llei 10/1990, de 15 de juny, tinguin coberta, mitjançant assegurança, la responsabilitat civil que els hi és imputable directament, solidàriament o subsidiàriament, de tal manera que cobreixi els danys personals, materials i els perjudicis consecutius ocasionats a les persones usuàries d'un establiment o a les persones assistents a la celebració d'un espectacle o al desenvolupament d'una activitat recreativa i a les terceres persones i als seus béns, en els termes previstos en aquest Decret.
2.1 Aquest Decret és aplicable als espectacles, activitats recreatives i establiments de pública concurrència inclosos en el Catàleg dels espectacles, les activitats recreatives i els establiments públics, aprovat pel Decret 239/1999, de 31 d'agost, amb independència que llur titularitat sigui pública o privada i tingui o no finalitats lucratives.
2.2 Queden excloses de la cobertura dels contractes d'assegurances regulats en aquest Decret, les persones executants o el personal que, directament o indirectament, depenguin empresarialment dels organitzadors dels espectacles o de les activitats recreatives i/o de les persones titulars dels establiments públics on aquests es desenvolupin, els quals han de disposar de la seva assegurança específica.
2.3 Aquelles persones o entitats que organitzin celebracions o activitats de caràcter estrictament privat o familiar o que suposin l'exercici de drets fonamentals en l'àmbit laboral, sindical, polític, religiós o docent, no estan subjectes a l'obligació de contractar l'assegurança de responsabilitat civil prevista en l'article anterior.
Es regiran per la seva normativa específica, els contractes d'assegurança de responsabilitat civil dels espectacles, activitats recreatives i locals de pública concurrència que s'indiquen a continuació:
b) Els espectacles taurins i les festes taurines populars.
c) Els locals sotmesos al Decret 217/2002, d'1 d'agost, pel qual es regulen els locals de pública concurrència on s'exerceix la prostitució.
4.1 Són responsables de contractar una pòlissa de responsabilitat civil, de conformitat amb el que estableix l'article 7 d'aquest Decret, les persones físiques o jurídiques següents:
a) Les persones físiques o jurídiques, públiques o privades que, amb ànim de lucre o sense, siguin titulars dels establiments de pública concurrència o organitzadores dels espectacles i les activitats recreatives que es realitzin a l'interior dels locals i que assumeixin les responsabilitats i les obligacions inherents a l'organització, la realització i el desenvolupament de les citades activitats.
b) Les persones organitzadores d'espectacles públics i/o activitats recreatives de caràcter extraordinari, siguin o no titulars dels locals on s'hi realitzin, i que requereixin l'autorització administrativa prevista en el vigent catàleg d'espectacles, activitats recreatives i establiments públics.
c) Les persones organitzadores d'espectacles públics i/o activitats recreatives que es realitzin en vies públiques o en espais oberts amb o sense estructures determinades.
4.2 Les administracions públiques, que organitzin espectacles i activitats recreatives, es regiran per la seva normativa específica, tenint en compte que en cap cas la quantia mínima del capital assegurat per la realització, en qualitat d'organitzadores d'espectacles públics i/o activitats recreatives podrà ser inferior a 300.000 euros.
Als efectes del compliment d'aquest Decret, els elements del contracte d'assegurança de responsabilitat civil són els següents:
a) Assegurador/a: tota entitat asseguradora autoritzada i inscrita en els registres corresponents, de conformitat amb la normativa aplicable en matèria d'assegurances privades.
b) Prenedor/a: la persona física o jurídica designada en la pòlissa que assumeix les obligacions del contracte en la seva condició de titular dels establiments on es realitzin els espectacles i les activitats recreatives, i/o com l'organitzador/a d'aquests, segons s'indica a l'apartat activitat assegurada de la pòlissa.
c) Assegurat/ada: la persona física o jurídica, titular de l'interès objecte de l'assegurança, que en defecte de la persona prenedora assumeix les obligacions del contracte.
Aquelles persones físiques o jurídiques alienes a les persones titulars dels establiments on es realitzin els espectacles i les activitats recreatives, o a les persones organitzadores dels mateixos, és a dir persones diferents al prenedor/a i assegurat/ada, que hagin patit danys personals, materials i perjudicis durant la seva assistència a la celebració dels espectacles o al desenvolupament de les activitats recreatives.
Aquelles persones alienes a les persones titulars dels establiments on es realitzin els espectacles i les activitats recreatives, o a les persones organitzadores d'aquests, que hagin patit danys personals, materials i perjudicis com a conseqüència directa de la celebració dels espectacles o del desenvolupament de les activitats recreatives, sense haver-hi assistit.
Les pòlisses d'assegurança de responsabilitat civil previstes en aquest Decret han de cobrir, en els termes fixats a l'article 1.2, els danys materials, personals i els perjudicis consecutius ocasionats a les persones usuàries d'un establiment o a les persones assistents a la celebració d'un espectacle o al desenvolupament d'una activitat recreativa i a les terceres persones, descrites a l'article 5.d) d'aquest Decret, i els seus béns, sempre que no estiguin destinats a l'ús de l'establiment o al desenvolupament del propi espectacle o activitat recreativa, produïts com a conseqüència de la gestió i explotació dels establiments i/o de la realització d'espectacles o d'activitats recreatives, així com de l'activitat del personal al seu servei o de les empreses subcontractades.
7.1 D'acord amb el que estableix l'article 4 d'aquest Decret, les persones obligades han de contractar una pòlissa d'assegurança de responsabilitat civil, en funció de l'aforament dels establiments públics, instal·lacions o recintes tenint en compte els coeficients correctors que poden aplicar-se per raó de les característiques i circumstàncies dels establiments públics, dels espectacles i les activitats recreatives.
La pòlissa d'assegurança de responsabilitat civil s'ha de contractar per les quanties mínimes que s'indiquen a continuació:
7.2 Quan l'aforament sigui superior als esmentats en l'apartat anterior, s'incrementarà la quantia mínima de capital assegurat en 60.000 euros per cada 1.000 persones o fracció d'aforament, fins arribar als 6.000.000 de euros.
7.3 A les instal·lacions o estructures eventuals portàtils o desmuntables que s'utilitzin per a espectacles o activitats recreatives que tinguin l'aforament determinat els hi seran d'aplicació les quanties establertes en els apartats anteriors, per la qual cosa està obligada a contractar la pòlissa d'assegurança la persona propietària o arrendadora de la instal·lació portàtil.
7.4 A les instal·lacions o estructures eventuals portàtils o desmuntables que, en ocasions de fires i atraccions, s'utilitzin per a espectacles o activitats recreatives en espais oberts o en la via pública i el seu aforament sigui indeterminat el capital mínim assegurat serà de 150.300 euros per cada instal·lació, per la qual cosa està obligada a contractar la pòlissa d'assegurança la persona propietària o arrendadora de la instal·lació portàtil.
7.5 Quan les instal·lacions o estructures esmentades a l'apartat anterior s'utilitzin conjuntament en un espai públic delimitat, s'ha de subscriure una única pòlissa d'assegurança conjunta, el capital mínim assegurat de la qual es determinarà per l'aforament establert per aquest espai, d'acord amb les quanties previstes en aquest article.
7.6 La realització d'espectacles públics o activitats recreatives que es duguin a terme en vies públiques i ocupin espais oberts d'ús públic no delimitats, requerirà la contractació d'una pòlissa d'assegurança de responsabilitat civil per una quantia mínima de 601.000 euros de capital assegurat.
7.7 En el supòsit que, per les característiques del lloc on es realitzin els espectacles públics o les activitats recreatives, únicament es pugui efectuar una valoració aproximada de l'aforament, s'han d'aplicar les quanties mínimes establertes a l'apartat 1 d'aquest article.
7.8 A les pòlisses de vigència anual, a més de constar el capital assegurat, de conformitat amb aquest Decret, s'ha d'indicar la quantia de l'import màxim a indemnitzar per any.
8.1 Quan l'espectacle o activitat recreativa es dugui a terme parcialment o totalment a sota rasant, la quantia mínima establerta a l'apartat 1 de l'article 7 s'incrementarà en un 25% o un 30% respectivament.
8.2 Quan el desenvolupament d'un espectacle o activitat recreativa, per les seves característiques o circumstàncies, comporti un risc especial per a les persones i/o béns, que faci necessària una major garantia de la seguretat del públic assistent, l'administració competent per atorgar les llicències o autoritzacions corresponents, mitjançant informe motivat, pot determinar aplicar un increment corrector a les quanties mínimes previstes a l'article 7, que en cap cas pot ultrapassar el 50%.
8.3 Quan les característiques o circumstàncies d'un espectacle o activitat recreativa, o el lloc on es desenvolupin no comporti un agreujament del risc per a les persones i/o béns, l'administració competent per atorgar les llicències o autoritzacions corresponents, mitjançant un informe motivat, pot determinar aplicar un coeficient reductor a les quanties mínimes de capitals a assegurar previstes a l'article 7, d'acord amb el següent:
a) Per la seva ubicació: els espectacles o activitats recreatives realitzades en vies públiques o espais oberts, llevat de les indicades a l'article 7.4, es pot aplicar una reducció màxima del 30% respecte al capital assegurat.
b) Pel tipus d'espectacle o activitat recreativa: pels concerts de música clàssica, òpera, teatre, cine, conferències, activitats infantils populars i activitats cíviques populars d'escassa magnitud, es pot aplicar una reducció màxima del 50% respecte al capital assegurat.
c) Per la durada de l'espectacle o activitat recreativa: si es du a terme durant un dia s'aplicarà una reducció del 30% del capital assegurat, si la durada és de dos o de tres dies s'aplicarà una reducció del 20% i si la durada és de més de 3 dies, s'aplicarà una reducció màxima del 10% per aquest concepte.
8.4 En cap cas la quantia dels capitals a assegurar que resulti d'aplicar el coeficient reductor a que fa referència l'apartat anterior, pot ser inferior a 300.000 euros.
Les garanties i sumes assegurades, establertes en aquest Decret i indicades a la pòlissa d'assegurança de responsabilitat civil, ho seran per sinistre, amb un sublímit mínim per víctima de 150.000 euros.
10.1 La contractació de l'assegurança de responsabilitat civil a la qual fa referència aquest Decret ha d'acreditar-se, per les persones titulars dels establiments públics i/o les persones organitzadores dels espectacles o activitats recreatives, mitjançant la pòlissa adjuntant el rebut acreditatiu del pagament de les primes corresponents, o còpia degudament autenticada dels citats documents, o bé certificat de la companyia asseguradora o corredoria d'assegurances o, en el seu cas, acreditació directa de les companyies o corredories esmentades.
10.2 En funció de l'objecte assegurat el contingut mínim del certificat o de l'acreditació esmentada serà el següent:
a) Identificació de l'entitat asseguradora o de la persona mediadora d'assegurances, si escau.
b) Número de la pòlissa d'assegurança.
c) Menció expressa a la cobertura de responsabilitat civil.
d) Data d'inici i venciment de la pòlissa.
e) Identificació de l'establiment públic o privat on es realitzi l'espectacle o activitat recreativa o lloc de realització i del municipi on es trobi ubicat el local.
f) Identificació de l'espectacle o activitat recreativa a realitzar.
g) Identificació de la persona prenedora de l'assegurança.
h) Data de la realització de l'espectacle o activitat recreativa extraordinària, si escau.
i) Indicació de l'àmbit de cobertura de l'assegurança.
10.3 Qualsevol dels documents esmentats a l'apartat 1, que acreditin la contractació de l'assegurança de responsabilitat civil, ha de romandre obligatòriament a l'establiment o lloc de realització de l'activitat, i pot ser requerit en qualsevol moment per les persones que estan habilitades per realitzar actuacions inspectores.
L'incompliment del que estableix aquest Decret se sancionarà d'acord amb el que preveu la Llei 10/1990, de 15 de juny, sobre policia de l'espectacle, les activitats recreatives i els establiments públics.
A partir de l'entrada en vigor d'aquest Decret les persones organitzadores d'espectacles públics i/o activitats recreatives de caràcter extraordinari, que requereixin l'autorització administrativa prevista en el vigent catàleg d'espectacles, activitats recreatives i establiments públics, han d'acreditar el contracte d'una pòlissa d'assegurança de responsabilitat civil on la quantia mínima assegurada serà la corresponent a les prescripcions establertes en aquest Decret, independentment de la pòlissa subscrita pel titular del local on l'espectacle o activitat recreativa es dugui a terme.
Les quanties dels capitals assegurats que s'estableixen en aquest Decret es podran actualitzar anualment per ordre de la persona titular del departament competent en matèria d'espectacles, de conformitat amb la mitjana general anual de l'índex de preus al consum de Catalunya o amb qualsevol altre índex que el substitueixi.
A partir de l'entrada en vigor d'aquest Decret les persones titulars dels establiments de pública concurrència i/o les persones organitzadores d'espectacles o activitats recreatives que, en virtut del que estableix la Llei 10/1990, de 15 de juny, sobre policia de l'espectacle, les activitats recreatives i els establiments públics, ja tinguin contractada una pòlissa d'assegurança de responsabilitat civil, disposaran de sis mesos per adaptar-la o contractar una nova pòlissa amb les prescripcions establertes en aquest Decret, sense que en cap cas, durant el període transitori, els establiments de pública concurrència, els espectacles o les activitats recreatives puguin quedar sense la cobertura d'una assegurança de responsabilitat civil.
Aquest Decret entrarà en vigor als vint dies de la seva publicació en el DOGC.